  Туспуктэм: Ижкар администрацилэн пресс-службаез Майя Бывальцева 1-тӥ куарусёнэ Ижкарын быдӟым полководецлэсь, генералиссимуслэсь Александр Суворовлэсь бюстсэ сӥё-дано усьтӥзы. Сое Удмуртиысь но Ижысь епархилэн духовно-просветительской центрез азе (Свердлов нимо ульча, 9) пуктӥзы. Со сярысь кар администарцилэн пресс-службаез ивортӥз. « Тросэз юало, малы Суворов генералиссмуслэн бюстэз татын, духовно-просветительской центрлэн юртэз азьын, пуктэмын? Мон тазьы шуо: та адямилэн шаерзэ зэмос яратонэз мур осконэз вылын пушйиз. Котькуд ожмаськонзэ со вӧсяськонэн кутскылӥз » Роман Воскресенских, протоиерей, Ижысь епархилэн секретариатэзлэн кивалтӥсез Дунневыл историын Александр Суворов одӥгез тужгес быдӟымез стратег вал но луоз. Со Россилэсь кунгожъёссэ сокем зол юнматӥз, одӥг тушмон но омырскыны ӧз дӥсьтылы. Усто ожгар кивалтӥсь луэмез сяна, Суворов котыр ласянь яркыт адями вал. Солэн лулпуш инъетэз зол вал, солдатъёсыз сярысь кылкутонзэ валалляз.  « Александр Суворов трос лэсьтӥз, Росси кунлэн кунгожъёсыз вылэ нокин медаз омырскы, асьмеос тупаса мед уломы шуыса. Соин ик туннэ атыкай музъемез гажан мылкыд пыӵатон – дышетон удыслэн одӥгез валтӥсь ӧрез. Школаосамы кадет классъёс кылдытэмын, дышетсконниос Геройёслэсь нимъёссэс нулло. Тодон-валанъёс басьтонын азинсконъёснызы но мугорзэс кыдатонын тыршеменызы пиналъёс возьмато: ми – ӟучьёс, ӵошен ми золгес » Олег Бекмеметьев, Ижкарлэн тӧроез Александр Суворовлэн веранъёсыз улонамы кемалась но юн улонамы пыризы: «Военная наука – наука побеждать», «Воевать не числом, а умением», «За учёного трёх неучёных дают», «Пуля дура, штык молодец», «У страха глаза велики». Бюстэзлэн инъетаз но одӥгез тодмо веранэз гожтэмын: «Горжусь, что я русский». 1943-тӥ арын кунын суворовской училищеос кылдытъяны кутскизы. Быдыӟым Атыкай ож аръёсы Суворовлэн орденэз юнматын вал, сое войскоосын кивалтонын бадӟым азинсконъёс понна сётъязы. Авиациысь маршал, Удмуртиын вордскем Фёдор Фалалеев быдӟым тылож дыръя со данъетэн куинь пол пусъемын. Тодэ вайытом, Удмуртиысь но Ижысь епархилэн духовно-просветительской центрын Суворовлэн музей вань, нош туэ православи культураез мургес дышетонъя нырысетӥ класс усьтӥзы. Тегъёс: Удмуртия Ижкар синпелет  